Komunikazzjoni mill-Kummissjoni - L-iżvilupp ta' politika tal-UE dwar l-avjazzjoni ċivili fir-rigward tal-Brażil /* KUMM/2010/0210 finali */





[pic] | IL-KUMMISSJONI EWROPEA | Brussel 5.5.2010 KUMM(2010)210 finali KOMUNIKAZZJONI MILL-KUMMISSJONI L-iżvilupp ta' politika tal-UE dwar l-avjazzjoni ċivili fir-rigward tal-Brażil KOMUNIKAZZJONI MILL-KUMMISSJONI L-iżvilupp ta' politika tal-UE dwar l-avjazzjoni ċivili fir-rigward tal-Brażil 1. Daħla 1.1 Tradizzjonalment, it-trasport internazzjonali bl-ajru jiġi rregolat bi ftehimiet bilaterali dwar is-servizzi tal-ajru bejn l-istati individwali. Madankollu, sa mill-2003 l-Unjoni Ewropea (UE) varat politika komuni dwar l-avjazzjoni esterna ma' pajjiżi terzi magħżula. Kif imfisser fil-Komunikazzjoni mill-Kummissjoni "L-iżvilupp tal-aġenda għall-politika Komunitarja dwar l-avjazzjoni esterna"[1], ftehimiet mirati bejn l-UE u ċerti pajjiżi terzi ser ikollhom il-valur miżjud sostanzjali li joħolqu opportunitajiet ekonomiċi ġodda bil-ftuħ tas-swieq u l-promozzjoni ta' opportunitajiet ta' investiment. Barra minn hekk, ftehimiet bħal dawn ser ikunu l-aqwa mod biex tiġi żgurata kompetizzjoni ġusta u standards għoljin ta' sikurezza, sigurtà u protezzjoni ambjentali permezz ta' kooperazzjoni regolatorja. Għalhekk, il-Kummissjoni Ewropea pproponiet li tvara negozjati mirati bil-għan li jwasslu għal ftehimiet komprensivi dwar l-avjazzjoni ma' sħab ewlenin magħżula fir-reġjuni kollha fid-dinja, bil-għan li jissaħħu l-prospetti għall-promozzjoni tal-industrija Ewropea u l-iżgurar ta' kompetizzjoni ġusta, filwaqt li jimmiraw lejn ir-riforma tal-avjazzjoni ċivili internazzjonali. 1.2 B'4.4 miljun passiġġier fis-sena jivvjaġġa bejn l-UE u l-Brażil[2] u rati qawwija ta' tkabbir fit-traffiku bl-ajru bejn l-UE u l-Amerika t'Isfel[3], il-Brażil huwa kandidat tajjeb għal ftehim ta’ ġenerazzjoni ġdida fuq il-livell tal-UE dwar it-trasport bl-ajru. Riċentement, żviluppat kooperazzjoni qawwija bejn l-UE u l-Brażil fil-kamp tal-avjazzjoni ċivili. - Ġie nnegozjat ftehim bejn l-UE u l-Brażil fil-bidu tal-2009[4] dwar ċerti aspetti tas-servizzi tal-ajru ("Ftehim Orizzontali"). - F'Diċembru 2009[5] inbdew negozjati dwar ftehim bilaterali bejn l-UE u l-Brażil dwar is-sikurezza fl-avjazzjoni ċivili. - Qed jiġi organizzat konġuntament Samit UE-Amerika Latina dwar l-Avjazzjoni Ċivili mal-awtorità Brażiljana tal-avjazzjoni f'Rio de Janeiro fl-24-26 ta' Mejju 2010. 1.3 Il-Ġvern Brażiljan informa lill-Kummissjoni dwar ix-xewqa tiegħu li jidħol f'negozjati komprensivi dwar it-trasport bl-ajru mal-UE, bil-ħsieb li jitbiddlu l-ftehimiet bilaterali eżistenti dwar is-servizzi tal-ajru bejn l-Istati Membri u l-Brażil u l-istabbilment ta' qafas regolatorju modernizzat li jiffaċilita t-tkabbir tas-servizzi tal-ajru minn qabel it-Tazza tad-Dinja FIFA fil-Brażil fl-2014 u l-Logħob Olimpiku f'Rio de Janeiro fl-2016. 1.4 Ftehim dwar il-ftuħ gradwali tal-aċċess għas-suq mal-Brażil iwassal għal benefiċċji ekonomiċi għat-trasportaturi bl-ajru, ajruporti, passiġġieri, trasportaturi merkantili, l-industrija tat-turiżmu u l-ekonomija inġenerali kemm fl-UE kif ukoll fil-Brażil. Skont studju ekonomiku mwettaq għall-Kummissjoni, il-ftuħ tas-swieq tal-avjazzjoni bejn l-UE u l-Brażil ikun jista' jiġġenera sa EUR 460 miljun f'benefiċċji għall-konsumatur kull sena[6]. Bl-istess importanza, ikun ta’ riforma fundamentali għall-qafas regolatorju li jirregola s-servizzi tal-ajru bejn l-UE u l-Brażil. Għalhekk, il-Kummissjoni tirrakkomanda li l-Kunsill jawtorizza lill-Kummissjoni biex tinnegozja f'isem l-UE ftehim komprensiv dwar it-trasport bl-ajru mal-Brażil, li jimmira lejn ftuħ gradwali tas-sup u livel għoli ta’ kooperazzjoni regolatorja. Kooperazzjoni regolatorja mtejba tkun tiggarantixxi kompetizzjoni ġusta f'kuntest ekwu fost it-trasportaturi kollha. Kooperazzjoni regolatorja tkun tista’ twassal aktar għal tnaqqis sinifikanti fil-kostijiet għall-industrija tal-avjazzjoni fl-UE. 2. IL-QAFAS EżISTENTI GħAT-TRASPORT BL-AJRU BEJN L-UE U L-BRAżIL 2.1 Ftehimiet bilaterali dwar is-servizzi tal-ajru bejn l-Istati Membri u l-Brażil Attwalment, it-trasport kummerċjali bl-ajru bejn il-Brażil u l-UE huwa rregolat bi ħmistax-il ftehim bilaterali dwar is-servizzi tal-ajru. Bħalissa ma hemm l-ebda bażi legali għal kwalunkwe mis-servizzi tal-ajru bejn il-Brażil u l-bqija tat-tnax-il Stat Membru. Il-ftehimiet eżistenti dwar is-servizzi tal-ajru bejn l-Istati Membri tal-UE u l-Brażil ma jippermettux l-linji tal-ajru, l-ajruporti, il-passiġġieri u t-trasportaturi merkantili jisfruttaw bis-sħiħ il-benefiċċji ta’ swieq miftuħa. Il-ftehimiet kollha jillimitaw l-għadd ta’ titjiriet ta' kull ġimgħa u jikkostrinġu partikolrment l-operazzjonijiet bejn l-UE u São Paulo. Barra minn hekk, il-ftehimiet jillimitaw id-drittijiet tal-kondiviżjoni tal-kodiċijiet u d-drittijiet li jinġarru l-merkanzija u l-passiġġieri bejn il-Brażil u pajjiżi terzi. Kif ukoll, il-varjazzjoni konsiderevoli bejn il-ftehimiet bilaterali kollha wasslet għal traqqigħ tas-servizzi tal-ajru bejn l-UE u l-Brażil. Pereżempju, id-drittijiet tat-traffiku kondiviżi jvarjaw minn żewġ titjiriet ta’ kull ġimgħa għal tmin titjiriet ta’ kull ġimgħa. Id-differenzi fil-ftehimiet bilaterali dwar is-servizzi tal-ajru bejn l-Istati Membri u l-Brażil iwasslu għal inugwaljanzi fl-opportunitajiet disponibbli għal-linji tal-ajru tal-UE. Il-qafas għat-trasport bl-ajru fil-Brażil 2.2 Minħabba l-ġeografija tiegħu, il-Brażil huwa r-raba’ suq domestiku tal-avjazzjoni l-aktar attiv fid-dinja[7]. Wara li daħlu t-trasportaturi bi prezzijiet irħas, il-volum tas-suq domestiku kważi rdoppja mill-2003 għall-2008. L-akbar linja tal-ajru kemm fis-servizzi domestiċi kif ukoll internazzjonali hija TAM, segwita mit-trasportatur bi prezzijiet irħas Gol. It-TAM hija attwalment l-unika trasportatur Brażiljan li topera titjiriet lejn l-Ewropa. 78% tal-passiġġieri u 85% tat-tunnellati ta’ merkanzija fuq titjiriet diretti bejn l-UE u l-Brażil jinġarru minn linji tal-ajru tal-UE[8]. 2.4 Is-sjieda barranija tal-linji tal-ajru Brażiljani attwalment hija limitata għal 20%. F'Novembru 2009 is-Senat Brażiljan approva abbozz li jgħolli l-limiti għas-sieda barranija fil-linji tal-ajru għal 49%. 2.5 Ir-regolamentazzjoni tat-trasport bl-ajru fil-Brażil hija kkaratterizzata bi preżenza qawwija tal-Aġenzija Nazzjonali tal-Avjazzjoni Ċivili (Agência Nacional de Aviação Civil, ANAC), stabbilita fl-2006, li hija marbuta mal-Ministeu tad-Difiża. L-immaniġġar tat-traffiku bl-ajru jinsab taħt il-kontroll tal-Forzi tal-Ajru Brażiljani. L-ajruporti Brażiljani huma organizzati minn Infraero taħt il-Ministeru tad-Difiża. L-ajruport internazzjonali prinċipali, São Paulo-Guarulhos, huwa gravament konġestit. Il-Brażil qed jikkunsidra konċessjonijiet fuq l-ajruporti sabiex jaċċellera titjibiet fl-infrastruttura. 3. BENEFIċċJI POTENZJALI TA’ FTEHIM KOMPRENSIV DWAR IT-TRASPORT BL-AJRU BEJN L-UE U L-BRAżIL 3.1 Aktar tisħiħ tas-sħubija strateġika bejn l-UE u l-Brażil Fl-2007, il-Brażil u l-UE ftiehemu li jistabbilixxu sħubija strateġika[9]. Il-Brażil huwa sieħeb importanti għall-UE, li jaqsam magħha mhux biss rabtiet storiċi, kulturali u kummerċjali, imma wkoll ħila li jagħmel differenza fl-indirizzar ta’ bosta sfidi globali bħall-bidla klimatika u sfidi oħra. Il-Brażil mhuwiex biss l-għaxar l-akbar ekonomija fid-dinja, imma wkoll l-għaxar l-akbar sieħeb kummerċjali tal-UE. Il-Brażil għadda minn rati ta' tkabbir anki waqt il-kriżi ekonomika dinjija fl-2008-09 u hemm qbil ġenerali li l-ekonomija Brażiljana fiha potenzjal enormi. L-UE għanda bilanċ pożittiv kummerċjali fis-servizz tat-trasport ta’ aktar minn EUR 700 miljun[10]. It-trasport bl-ajru bejn l-UE u l-Brażil huwa xprunat kemm mit-turiżmu, mill-kummerċ kif ukoll minn ċaqliq ġenerali tan-nies. It-tisħiħ tal-kollegamenti tat-trasport bl-ajru bejn l-UE u l-Brażil ser ikunu essenzjali biex jiffaċilitaw il-kummerċ, l-investiment, it-turiżmu u ċ-ċaqlieq tan-nies ma’ wieħed mis-sħab strateġiċi tagħna. 3.2 Benefiċċji ekonomiċi tal-ftuħ tas-swieq tal-avjazzjoni bejn l-UE u l-Brażil L-istudju ekonomiku msemmi aktar kmieni juri li ftehim possibli tat-trasport bl-ajru mal-Brażil ikollu benefiċċji ekonomiċi sostanzjali: - It-tneħħija tal-kapaċità u l-frekwenza tar-restrizzjonijiet bilaterali jkunu jippermettu lil-linji tal-ajru biex jespandu s-servizzi tagħhom skont id-domanda tal-passiġġieri. Attwalment, bosta linji tal-ajru tal-UE jużaw il-massimu tad-drittijiet tat-traffiku disponibbli, partikolarment lejn u minn São Paulo.. - It-tneħħija tal-kontrolli fuq il-prezzijiet igawdu minnhom il-passiġġieri bl-introduzzjoni ta' aktar kompetizzjoni fil-prezzijiet. - It-tneħħija tar-restrizzjonijiet fuq il-kondiviżjoni tal-kodiċijiet ikun jippermetti l-linji tal-ajru joffru konnettività usa' tan-netwerk lill-passiġġieri tagħhom. - It-tneħħija tal-limitazzjonijiet fuq l-għadd ta' liniji tal-ajru desinjati jkun jippermetti operaturi ġodda biex jintroduċu servizzi ġodda bejn l-UE u l-Brażil. - Is-suq tal-merkanzija bejn l-UE u l-Brażil jista’ jgawdi sostanzjalment minn qafas regolatorji miftuħ aktar. 250 000 tunnellata merkanzija fis-sena jinġarru bejn l-UE u l-Brażil. Servizzi merkantili huma kostretti min-nuqqas ta' drittijiet tat-traffiku biex iwettqu traffiku bejn il-Brażil u pajjiżi terzi u l-iskarsezza ta’ drittijiet għat-trasport intermodali. - Liberalizzazzjoni reċiproka potenzjali tar-regoli tal-investiment jagħtu lil-linji tal-ajru aċċess akbar għall-kapital barrani u lill-investituri l-opportunità li jinvestu f'kumpaniji attrattivi fi swieq oħra. - Tnaqqis tal-kostijiet tan-negozju jnaqqsu l-kostijiet operatorji għal-linji tal-ajru u fl-aħħar mill-aħħar igawdu l-utenti tal-linji tal-ajru, jiġifieri, il-passiġġieri u t-trasportaturi merkantili. L-istudju jistma li l-ftuħ tas-swieq tal-avjazzjoni bejn l-UE u l-Brażil ikun jista' jiġġenera EUR 300-460 miljun f'benefiċċji għall-konsumatur kull sena[11]. 3.3 Valur miżjud għall-kooperazzjoni regolatorja mal-Brażil fil-livell tal-Unjoni Il-valur miżjud tan-negozjati tat-trasport bl-ajru fil-livell tal-Unjoni mal-Brażil assolutament mhuwiex limitat għall-benefiċċji ekonomiċi tal-ftuħ tas-swieq tal-avjazzjoni. Il-prinċipju tar-reċiproċità huwa importanti ħafna fil-Kodiċi Ajronawtiku Brażiljan u liġijiet u regolament speċjali tal-avjazzjoni. Dan jipprovdi bażi legali tajba għall-ħolqien ta’ benefiċċji reċiproċi f'qafas regolatorju modernizzat bejn l-Unjoni u l-Brażil. L-elementi ta’ kooperazzjoni regolatorja fi ftehim fil-livell tal-Unjoni dwar it-trasport bl-ajru jmorru lil hinn minn dak li jista’ jsir fuq livell bilaterali. Fattur importanti ta’ ftehim fil-livell tal-Unjoni dwar it-trasport bl-ajru ser ikun il-kooperazzjoni mtejba mal-Brażil biex jindirizza l-impatti ambjentali tal-avjazzjoni, inkluż il-kontribut konġunt fl-isforzi globali biex jiġi mmitigat l-impatt tal-avjazzjoni fuq il-bidla klimatika. Fid-dawl tal-interess tal-Brażil fil-bijokarburanti, kooperazzjoni bħal din tkun tista’ tinkludi aktar żvilupp tal-bijokarburanti sostenibbli li jnaqqsu l-impatti tal-bidla klimatika tal-avjazzjoni. Il-Brażil huwa wkoll kandidat naturali għall-iżviluppi ta’ "titjiriet ekoloġiċi" permezz ta’ mmaniġġjar innovattiv tat-traffiku bl-ajru lejn u mill-UE. Kooperazzjoni mtejba fis-sigurtà tal-avjazzjoni, il-faċilitazzjoni u l-politika tal-ajruporti tkun tista’ tnaqqas il-kostijiet bl-istess mod għal-linji tal-ajru, l-ajruporti u t-trasportaturi merkantili. Il-ftehim ikun jistabilixxi Kumitat Konġunt sabiex jimmonitorja l-implimentazzjoni tal-ftehim. Tali Kumitat Konġunt ikun mekkaniżmu eċċellenti biex jindirizza kooperattivament kwalunkwe kwistjoni li taffetwa s-servizzi tal-ajru bejn l-UE u l-Brażil. Bosta minn dawk il-kwistjonijiet ikunu diffiċli ħafna li jiġu indirizzati fil-konsultazzjonijiet taħt il-ftehimiet bilaterali dwar is-servizzi tal-ajru. 4. KONKLUżJONIJIET: IL-VALUR MIżJUD SOSTANZJALI TA’ FTEHIM FUTUR DWAR IT-TRASPORT BL-AJRU TAL-UE-BRAżIL 4.1 Il-Brażil esprima l-interess tiegħu fil-ftuħ ta’ negozjati dwar ftehim komprensiv dwar it-trasport bl-ajru mal-UE. L-UE għandha twieġeb favorevolment u tara li tibni fuq l-interess tal-Brażil. Qafas modernizzat għat-trasport bl-ajru bejn l-UE u l-Brażil joffri opportunitajiet kummerċjali sinifikanti ġodda għal-linji tal-ajru u l-ajruporti fl-UE abbażi ta’ kuntest ekwu. L-industrija Ewropea talbet l-istituzzjonijiet tal-UE biex jiftħu negozjati komprensivi mal-Brażil dwar it-trasport bl-ajru fl-2010 bl-għan li jiġi inċentivat l-irkupru tat-traffiku bl-ajru wara l-kriżi ekonomika u finanzjarja globali[12]. Barra minn hekk, tisħiħ tal-kollegamenti tat-trasport bl-ajru jsaħħaħ aktar is-sħubija strateġika bejn l-UE u l-Brażil. 4.2 In-negozjati ta’ ftehim komprensiv mal-Brażil dwar it-trasport bl-ajru jkunu jimmiraw lejn il-ftuħ gradwali tal-aċċess għas-swieq u l-opportunitajiet għall-investiment. Il-ftehim li jirriżulta jkun iwassal għal drittijiet u opportunitajiet indaqs għat-trasportaturi Komunitarji f'qafas legali konsistenti, b'aċċess għas-swieq miftuħ kemm jista' jkun u standards regolatorji għolja kemm jista' jkun. Barra minn hekk, joħloq opportunijiet kummerċjali ġodda bejn il-Brażil u dawk l-Istati Membri li attwalment ma għandhom l-ebda bażi legali għal trasport kummerċjali bl-ajru mill-Brażil u lura. Studju reċenti mwettaq għall-Kummissjoni juri li mhux biss ikun hemm benefiċċji ekonomiċi sostanzjali ta’ ftuħ tas-swieq bejn l-UE u l-Brażil, imma jkun hemm benefiċċji daqstant sostanzjali ta’ Kumitat Konġunt li jiddiskuti u jimpenja ruħu li jitratta kwisjonijiet kummerċjali ta’ rilevanza għas-servizzi tal-ajru UE-Brażil, u ta’ kooperazzjoni regolatorja mill-qrib fil-kampijiet kollha tal-avjazzjoni ċivili. 4.3 Ftehim bejn l-UE u l-Brażil dwar it-trasport bl-ajru jirrinforza standards għolja ta’ sikurezza, sigurtà u ħarsien ambjentali għas-servizzi tal-ajru. Fil-kamp tas-sikurezza tal-avjazzjoni, bħalissa qed jiġi nnegozjat ftehim speċifiku li jimmira lejn kooperazzjoni regolatorja mill-qrib u partikolarment ir-rikonoxximent reċiproku tas-sejbiet miċ-ċertifikazzjoni fil-kamp tas-sikurezza tal-avjazzjoni u l-kompatibbiltà ambjentali. Il-ftehim jeħtieġ li jkun konsistenti mal-impenn tal-UE favul l-iżvilupp sostenibbli tat-trasport. Huwa importanti li l-ftehim ma jirristrinġix il-kapaċità tal-UE biex tapplika l-istrumenti regolatorji jew ekonomiċi biex timmitiga l-effetti tal-bidla klimatika tal-avjazzjoni. Għall-kuntrarju, il-ftehim għandu jimmira lejn kooperazzjoni mill-qrib biex jiġu mmitigati l-effetti tal-bidla klimatika. Il-Brażil għandu jkun inċentivat jiżviluppa u jimplimenta miżuri li jindirizzaw l-impatti ambjentali u klimatiċi fuq l-avjazzjoni. Dawn il-miżuri jistgħu jinkludu miżuri bbażati fuq il-kummerċ bħall-iskambju tal-kwoti tal-emissjonijiet jew forom oħra ta’ krediti tal-emissjonijiet u ta’ miżuri. L-industrija kemm fl-UE kif ukoll fil-Brażil tgawdi minn kooperazzjoni mill-qrib bejn l-awtoritajiet regolatorji f'diversi kampijiet tal-avjazzjoni ċivili. Tali kooperazzjoni regolatorja tista' tintlaħaq biss fil-livell tal-Unjoni. 4.4 Fid-dawl ta’ dan, il-Kummissjoni tirrakkomanda lill-Kunsill biex jawtorizza lill-Kummissjoni biex tiftaħ negozjati mal-Brażil bil-ħsieb li jiġi konkluż ftehim komprensiv dwar it-trasport bl-ajru. Il-Kummissjoni sejra taħdem mill-qrib mal-Istati Membri u mal-partijiet interessati kollha rilevanti biex tiżviluppa aktar u tilħaq il-miri mfissra fid-direttivi tan-negozjati. [1] COM(2005) 79 finali, 11.03.2005 (mhijiex disponibbli bil-Malti). [2] Sors: Eurostat. [3] L-Airbus Global Market Forecast 2009-2028 jistenna li t-traffiku bl-ajru bejn l-Ewropea u l-Amerika t'Isfel jikber b'5.7 % fis-sena, konsiderevolment ogħla mill-medja dinjija ta' 4.7 %, u fl-istess livell tat-tbassir tat-tkabbir fit-traffiku bejn l-Ewropa u l-Indja. [4] COM(2009) 411 finali, 03.08.2009. Fid-9 ta' Ottubru 2009, il-Kunsill awtorizza l-iffirmar tal-ftehim. [5] Il-Kunsill awtorizza lill-Kummissjoni biex tvara dawn in-negozjati permezz ta’ deċiżjoni tad-9 ta’ Ottubru 2009. Ara COM(2009), 03.08.2009. [6] Booz & Co, The Economic Impacts of Opening Aviation Markets between the EU and Brazil, June 2009. (http://ec.europa.eu/transport/air/international_aviation/country_index/study_brazil_EN) [7] Sors: World Air Transport Statistics, il-51 edizzjoni. [8] Sors: ANAC, Anuário do Transporte Aéreo 2008. [9] COM(2007) 281 finali. [10] Sors: Eurostat. [11] Dawn iċ-ċifri huma limitati għall-titijiriet tal-passiġġieri u l-impatt dirett tal-liberalizzazzjoni fuq il-bilanċ pożittiv tal-konsumaturi u ma jinkludix il-benefiċċji ekonomiċi indiretti jew indotti. [12] ACI Europe, Renewed Call for Competitive Relief Measures, Novembru 2009.